
OSJEČKO-BARANJSKA ŽUPANIJA


JAVNI POZIV 
za financiranje javnih potreba u kulturi na području 
Osječko-baranjske županije za 2024. godinu




UPUTE ZA PRIJAVITELJE


Datum objave: 15. rujna 2023.
Rok za dostavu prijava: 16. listopada 2023.



1. OPĆI UVJETI JAVNOG POZIVA
Temeljem članka 20. Statuta osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.) Županija podupire udruživanje građana i djelovanje njihovih udruga te akcije i manifestacije koje pridonose napretku pojedinih djelatnosti i promiču interes i ugled Županije i Republike Hrvatske u zemlji i inozemstvu. 
Javne potrebe u kulturi određene su Zakonom o kulturnim vijećima i financiranju javnih potreba u kulturi („Narodne novine“ broj 83/22.) i Odlukom o financiranju javnih potreba u kulturi na području Osječko-baranjske županije („Županijski glasnik“ broj 8/23.). Za svaku proračunsku godinu Osječko-baranjska županija donosi Program javnih potreba u kulturi te njime usklađuje interese i poduzima aktivnosti radi ravnomjernog razvitka kulture po općinama i gradovima na području Županije te utvrđuje odnose u financiranju zajedničkih aktivnosti na području Županije. Za provođenje Programa javnih potreba sredstva se osiguravaju iz Proračuna Županije.
Javne potrebe u kulturi, za koje se sredstva osiguravaju u Županijskom proračunu jesu djelatnosti, programi i projekti, aktivnosti i manifestacije u kulturi od interesa za Osječko-baranjsku županiju obuhvaćaju sljedeće djelatnosti i područja:
 
1. djelatnost zaštite, očuvanja i održivog upravljanja kulturnom baštinom,
2. knjižničnu djelatnost, nakladničku i knjižarsku djelatnost,
3. muzejsku i arhivsku djelatnost,
4. glazbenu i glazbeno-scensku umjetnost,
5. dramsku i plesnu umjetnost,
6. vizualnu umjetnost i audiovizualnu djelatnost,
7. interdisciplinarnu i novu umjetničku praksu i 
8. međunarodnu kulturnu suradnju i mobilnost.


2. OSIGURANJE SREDSTAVA

Programi i projekti, aktivnosti i manifestacije ustanova u kulturi, umjetničkih organizacija, umjetnika, udruga, drugih fizičkih i pravnih osoba te jedinica lokalne samouprave koje provode programe i projekte u području kulture financiraju se sredstvima Županijskog proračuna pod uvjetima i kriterijima navedenim u tekstu Javnog poziva za financiranje javnih potreba u kulturi na području Osječko-baranjske županije za 2024. godinu (u daljnjem tekstu: Javni poziv)  do visine sredstava utvrđenih Proračunom Županije.

3. PRIHVATLJIVOST PRIJAVITELJA PROGRAMA/PROJEKTA

Uvjeti vezani uz prijavitelje

Pravo prijave za dodjelu sredstava imaju ustanove u kulturi, umjetničke organizacije, umjetnici,  udruge, druge fizičke i pravne osobe te jedinice lokalne samouprave koje provode programe i projekte u području kulture. 

Svaki predlagatelj može podnijeti najviše dva prijedloga programa/projekta. Prijava se podnosi na propisanim obrascima opisa programa/projekta (Ku1) i proračuna programa/projekta (Ku2) sa svom popratnom dokumentacijom, elektroničkim putem ili u papirnatom obliku u zatvorenoj omotnici.    
Prihvatljivi prijavitelji

Pravo prijave imaju ustanove u kulturi, umjetničke organizacije, udruge i druge pravne osobe (trgovačka društva) koji ispunjavaju sljedeće uvjete:
· da su registrirani kao pravne osobe u odgovarajućem službenom registru, odnosno kao ustrojstveni oblik pravne osobe za obavljanje kulturnih djelatnosti (ogranak, podružnica i slični ustrojstveni oblik udruge, organizacije ili druge pravne osobe) sa svojstvom pravne osobe, 
· da se projekt/program provodi na području Županije ili da projekt/program provodi pravna osoba kojoj je registrirano sjedište na području Županije, 
· da se protiv osobe ovlaštene za zastupanje pravne osobe ne vodi kazneni postupak, 
· da uredno ispunjavaju obveze plaćanja poreza i doprinosa te druga davanja prema Državnom i Županijskom proračunu,
· da uredno ispunjavaju obveze iz svih prethodno odobrenih sredstava te su podnijeli izvješće o izvršenju programa/projekta sufinanciranog sredstvima Županijskog proračuna u prethodnom razdoblju,   
· ukoliko je prijavitelj trgovačko društvo, mora ispunjavati uvjete dodjele potpora male vrijednosti u skladu sa važećim propisima i pravilima o potporama male vrijednosti. 

Pravo prijave imaju umjetnici, obrtnici te druge fizičke osobe koji ispunjavaju sljedeće uvjete: 
· da imaju prijavljeno prebivalište ili boravište odnosno sjedište na području Županije ili da se projekt/program provodi na području Županije, 
· da se protiv prijavitelja ne vodi kazneni postupak, 
· da uredno ispunjavaju obveze plaćanja poreza i doprinosa te druga davanja prema Državnom i Županijskom proračunu,
· da uredno ispunjavaju obveze iz svih prethodno odobrenih sredstava te su podnijeli izvješće o izvršenju programa/projekta sufinanciranog sredstvima Županijskog proračuna u prethodnom razdoblju, 
· da imaju registriran obrt za obavljanje kulturnih djelatnosti u obrtnom registru (obvezno samo za obrtnike)
· ukoliko je prijavitelj obrtnik, mora ispunjavati uvjete dodjele potpora male vrijednosti u skladu sa važećim propisima i pravilima o potporama male vrijednosti. 

Pravo prijave imaju jedinice lokalne samouprave koje ispunjavaju sljedeće uvjete: 
· da se nalaze na području Osječko-baranjske županije, 
· da  uredno ispunjavaju obveze plaćanja poreza i doprinosa te druga davanja prema Državnom i Županijskom proračunu, 
· da uredno ispunjavaju obveze iz svih prethodno odobrenih sredstava te su podnijeli izvješće o izvršenju programa/projekta sufinanciranog sredstvima Županijskog proračuna u prethodnom razdoblju. 


Neprihvatljivi prijavitelji
· ogranci, podružnice i slični ustrojbeni oblici udruge ili druge organizacije koji nemaju status pravne osobe.

4. PRIHVATLJIVI I NEPRIHVATLJIVI TROŠKOVI
	Prihvatljivi troškovi podrazumijevaju troškove koji su neposredno povezani uz provedbu pojedinih aktivnosti predloženog programa/projekta, a koji ispunjavaju sljedeće kriterije:
· moraju biti navedeni u ukupnom predviđenom proračunu programa/projekta,
· nužni su za provođenje programa/projekta,
· trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

Prihvatljivi izravni troškovi
Prihvatljivim se smatraju sljedeći izravni troškovi:
· troškovi zaposlenika i dugih osoba angažiranih na programu/projektu (troškovi plaća i naknada za zaposlene, naknade drugog dohotka – ugovor o djelu, ugovor o radu i dr.),
· putni troškovi i troškovi dnevnica, troškovi smještaja za zaposlenike i druge osobe koje sudjeluju u  programu/projektu,
· troškovi nabavke opreme, roba i materijala nužnih za provedbu programa/projekta,
· ostali troškovi (kampanje, edukacije za ključne korisnike, troškovi najma dvorane ili opreme,  troškovi praćenja i vrednovanja provedbe programa/projekta, troškovi organizacije i održavanja okruglog stola, drugi troškovi neophodni i neposredno vezani i nužni za provedbu projektnih aktivnosti i sl.).
Prihvatljivi neizravni troškovi
Prihvatljivi neizravni troškovi su troškovi koji su neizravno povezani s provedbom projekta, a koji se priznaju do 30% doznačenih sredstava Osječko-baranjske županije:
· troškovi obavljanja osnovne djelatnosti (npr. režije, najam prostora, knjigovodstveni servis i sl.).
Neprihvatljivi troškovi
	Neprihvatljivi se smatraju sljedeći troškovi:
· dugovi i stavke za pokrivanje gubitaka ili dugova, 
· dospjele kamate,
· stavke koje se već financiraju iz drugih izvora, 
· kupovina nekretnina,
· kapitalna ulaganja ili tekuće i investicijsko održavanje,
· donacije u dobrotvorne svrhe,
· gubici na tečajnim razlikama,
· kazne, financijske globe i troškovi sudskih sporova,
· zajmovi trećim stranama,
· drugi troškovi koji nisu u neposrednoj povezanosti sa sadržajem i ciljevima programa/projekta.

5. PRIJAVA I DOKUMENTACIJA KOJU PODNOSITELJ MORA PRILOŽITI 
TE NAČIN PRIJAVE
	Prijava na Javni poziv podnosi se na propisanim obrascima koji su sastavni dio ovog Poziva (svi su obrasci dostupni na mrežnim stranicama Županije www.obz.hr) sa svom popratnom dokumentacijom elektroničkim putem ili u papirnatom obliku u zatvorenoj omotnici. 
	Prijava mora sadržavati: 
Uz prijavne obrasce ustanove u kulturi, umjetničke organizacije, udruge i druge pravne osobe (trgovačka društva) obvezni su priložiti:
· dokaz o registraciji pravne osobe, odnosno njezinog ustrojstvenog oblika (ogranak, podružnica i slični ustrojstveni oblici) sa svojstvom pravne osobe,
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,  
· opisno godišnje izvješće o radu (molim vas navesti opis programskih aktivnosti od zatvaranja prošlog javnog poziva 30. studenoga 2022. godine do otvaranja ovoga 15. rujan 2023.) i propisani financijski izvještaj za prethodnu godinu,
· uvjerenje nadležnog suda da se ne vodi kazneni postupak protiv osobe ovlaštene za zastupanje pravne osobe koje nije starije od 6 mjeseci,
· [bookmark: _Hlk134081817]izjava o korištenim potporama male vrijednosti (obvezno samo za trgovačka društva).

[bookmark: _Hlk133564746]         Uz prijavne obrasce umjetnici, obrtnici i druge fizičke osobe obvezni su priložiti:
· dokaz o prebivalištu ili boravištu prijavitelja,
· uvjerenje nadležnog suda da se ne vodi kazneni postupak protiv prijavitelja koje nije starije od 6 mjeseci,
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu, 
· opisno godišnje izvješće o radu (obvezno za sve) (molim vas navesti opis programskih aktivnosti od zatvaranja prošlog javnog poziva 30. studenoga 2022. godine do otvaranja ovoga 15. rujan 2023.) i propisani financijski izvještaj za prethodnu godinu (ukoliko je primjenjivo),
· dokaz o upisu obrta u obrtnom registru (obvezno samo za obrtnike),
· izjava o korištenim potporama male vrijednosti (obvezno samo za obrtnike).

           Uz prijavne obrasce jedinice lokalne samouprave koje su prijavitelji obvezni su priložiti:
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,
· [bookmark: _GoBack]opisno godišnje izvješće o radu(molim vas navesti opis programskih aktivnosti od zatvaranja prošlog javnog poziva 30. studenoga 2022. godine do otvaranja ovoga 15. rujan 2023.)  i propisani izvještaj za prethodnu godinu.

U slučaju kada se prijavna dokumentacija podnosi elektroničkim putem, iznimno na zahtjev davatelja financijskih sredstava, dostavlja se jedan tiskani potpisani i ovjereni primjerak prijave.  
Iznimno, davatelj sredstava može tražiti statut pravne osobe i druge dokaze vezane uz provedbu programa/projekta  prijavljenog na javni poziv.   
Obrasci se popunjavaju na računalu te moraju biti potpisani od strane ovlaštene osobe i ovjereni pečatom (ukoliko je primjenjivo). Napominjemo da prijavitelji moraju popuniti obrasce koji su objavljeni na mrežnim stranicama uz javni poziv a ne od prošle godine.

Prijave koje ne ispunjavaju tražene uvjete, koje nisu dostavljene na propisani način, u navedenom roku, koje nisu dostavljene na odgovarajućim obrascima i ispunjene na računalu, u kojima nedostaje neki od traženih priloga neće se razmatrati niti uvrstiti.   


6. ROK ZA PODNOŠENJE PRIJAVE, ADRESA I NAČIN DOSTAVE

	Rok za dostavu prijedloga je 30 dana od dana objave ovoga Javnog poziva, odnosno od 15. rujna do 16. listopada 2023. godine.
Prijedlozi programa/projekta pripremljeni u skladu s ovim Javnim pozivom dostavljaju se na propisanim obrascima opisa programa/projekta i proračuna programa/projekta sa svom popratnom dokumentacijom, elektroničkim putem ili u papirnatom obliku u zatvorenoj omotnici. 

Poštom ili osobno u zatvorenoj omotnici, na adresu:

"Za Program javnih potreba u kulturi za 2024. godinu"
Osječko-baranjska županija
Pisarnica
Županijska 4
31000 Osijek

	Prijedlozi programa/projekta koji se predaju elektroničkim putem dostavljaju se na e-mail adresu kultura@obz.hr  sa svom propisanom dokumentacijom i obrascima. Za svaku prijavu poseban mail. 
	Svi obrasci mogu se preuzeti na službenim stranicama Osječko-baranjske županije www.obz.hr
	Sva pitanja vezana uz Javni poziv mogu se postaviti elektroničkim putem, slanjem upita na adresu: kultura@obz.hr 

7. PROCJENA PRIJAVA I DONOŠENJE ODLUKE O ODOBRAVANJU FINANCIJSKIH SREDSTAVA 
Sve prijave dostavljaju se na način utvrđen Javnim pozivom. Stručne i administrativno-tehničke poslove obrade podnesenih prijedloga programa i projekta obavlja županijsko upravno tijelo nadležno za djelatnost kulture. 
Sve pristigle i zaprimljene prijave proći će kroz sljedeću proceduru:
· pregled prijava i provjera formalnih uvjeta u odnosu na propisane uvjete Javnog poziva,
· Kulturno vijeće procjenjuje prijave koje su zadovoljile propisane uvjete Javnog poziva,
· donošenje Odluke o raspodjeli financijskih sredstava za 2024. godinu,
· ugovaranje i isplata financijskih sredstava.
Postupak stručnog vrednovanja programa/projekta koji udovoljavaju formalnim uvjetima Javnog poziva provodi se sukladno Zakonu o kulturnim vijećima i financiranju javnih potreba u kulturi („Narodne novine“ broj 83/22.).. 
Kriteriji vrednovanja programa
U postupku vrednovanja programa predloženih za uvrštavanje u Program javnih potreba odnosno za čije financiranje su zatražena sredstva, ocjenjuje se kvaliteta i značenje prijavljenog programa, njihova realnost te institucionalna osposobljenost prijavitelja za njihovu provedbu, a osobito:
· značaj programa/projekta za očuvanje, unaprjeđenje i promoviranje kulture i kulturne baštine odnosno kulturnog identiteta Županije,
· kvaliteta sadržaja, izvornost, jasnoća, cjelovitost, provedivost, kreativnost i inovativnost ponuđenog programa/projekta te stupanj utjecaja na razvoj i afirmaciju umjetničkog i kulturnog stvaralaštva,
· posebne značajke programa/projekta (odgojna usmjerenost djeci i mladima, sudjelovanje osoba s invaliditetom, uključivanje socijalno marginaliziranih skupina i sl.),
· kvaliteta financijskog plana (iskazana financijska potpora iz drugih izvora te realan plan osiguranja sredstava za provedbu programa/projekta),
· stupanj suradnje s drugim sudionicima programa/projekta osobito u razvoju regionalne i međunarodne suradnje,
· kapacitet i reference prijavitelja (razina stručnih i organizacijskih sposobnosti za provedbu i upravljanje planiranim programom/projektom, kvaliteta dosadašnjeg rada, uspjesi i iskustvo u provođenju programa).

Odluka o raspodjeli financijskih sredstava za 2024. godinu bit će objavljena na mrežnim stranicama Županije najkasnije u roku od 90 dana od dana donošenja Proračuna Županije. 

Podnositelj prijave čiji je program/projekt prihvaćen za financiranje obavještava se o rezultatima dodjele financijskih sredstava javnom objavom na mrežnim stranicama Županije www.obz.hr 

Prijavitelji programa neće se u pisanom obliku obavještavati o neprihvaćanju prijavljenog programa.

Podnositelj prijave može uložiti prigovor na donesenu odluku sukladno članku 28. Zakona o kulturnim vijećima i financiranju javnih potreba u kulturi što znači u roku od osam dana od dana dostave Odluke. Odluka se dostavlja javnom objavom na mrežnim stranicama Županije www.obz.hr .

Županija je dužna odgovoriti na prigovor u roku od 30 dana od dana podnošenja prigovora.  
 
S korisnikom financijskih sredstava zaključuje se ugovor kojim se uređuju međusobna prava i obveze Korisnika i Županije. 

Korisnik financijskih sredstava će prilikom potpisivanja ugovora dati i izjavu o nepostojanju dvostrukog financiranja i privolu za prikupljanje i obradu osobnih podataka. 

Odobrena sredstva korisnik potpore može koristiti isključivo za provedbu aktivnosti predviđenih u odobrenom programu/projektu. Iznimno, iz opravdanih razloga i uz posebno obrazloženje, korisnik potpore može odobrena sredstva koristiti i za provedbu drugih aktivnosti u okviru odobrenog programa/projekta, uz prethodno odobrenje županijskog upravnog tijela nadležnog za poslove kulture. Ukoliko se utvrde razlozi za raskid ugovora o financiranju korisnik financijskih sredstava u obvezi je isplaćena financijska sredstva vratiti u Županijski proračun sukladno Zakonu.  

8. Financijska sredstva

U Županijskom proračunu su za javne potrebe u kulturi koje se financiraju temeljem ovog Javnog poziva planirana sredstva u visini od 221.000,00 eura. 

Najmanji iznos financijskih sredstava koji se može odobriti korisniku je 133,00 eura, a najveći iznos je  15.000,00 eura.


9. IZVJEŠTAVANJE O PROVEDBI ODOBRENE AKTIVNOSTI
Korisnici sredstava obvezni su izvijestiti o korištenju odobrenih sredstava podnošenjem opisnog i financijskog izvješća prema propisanim obrascima. Obrasci su Ku3, obrazac opisnog izvještaja i obrazac Ku4, obrazac financijskog izvještaja (obrasci moraju biti popunjeni elektronički). 
Izvješćima se prilažu prateći dokumenti i odgovarajući prilozi proistekli iz aktivnosti financiranog projekta ili programa u skladu sa sklopljenim Ugovorom. Potrebno je dostaviti preslike računa kojima se pravdaju sredstva dobivena od Osječko-baranjske županije te izvod iz banke iz kojeg je vidljivo da je transakcija provedena ili blagajnički izvještaj. Odobrena financijska sredstva korisnik može koristiti isključivo za provedbu aktivnosti predviđenih u odobrenom programu ili projektu. Iznimno, iz opravdanih razloga i uz posebno obrazloženje, korisnik potpore može odobrena sredstva koristiti i za druge aktivnosti u okviru odobrenog programa/ projekta uz prethodno odobrenje županijskog upravnog tijela nadležnog za poslove kulture.  



10. OBVEZA POSTUPANJA SUKLADNO UPUTAMA I TEKSTU JAVNOG POZIVA
	Prijavitelji su obvezni postupati sukladno tekstu Javnog poziva i ovim Uputama. Prijavitelji su dužni elektronički ispuniti sve obrasce, potpuno, točno i čitko i uz prijavu dostaviti svu potrebnu dokumentaciju. 
	Javni poziv, upute za prijavitelje i svi obrasci dostupni su na internetskim stranicama Osječko-baranjske županije www.obz.hr.
	Prijave izrađene suprotno ovim Uputama smatrat će se neprihvatljivim i kao takve odbiti. 

